***Príloha č. 7***

**Žiadosť o stavebné povolenie**

**Stavebník:**

*Obchodné meno*: Duslo, a.s.

*Sídlo:* Administratívna budova, ev. č. 1236, 927 03 Šaľa

**Stavba:**

*Názov*: "**Nový zásobník DA na UGL"**

*Druh*: priemyselná

*Účel*: Cieľom stavby „Nový zásobník DA na UGL“ je vybudovanie nového skladového zásobníka 97,5 % taveniny dusičnanu amónneho (DA 97). Nominálny objem zásobníka (poz. č. H8) je 1400 m3. Pre zásobovanie nového objektu elektrickou energiou, vodou, parou a procesným vzduchom sa zrealizujú odbočky z rozvodov vedených po vonkajších nadzemných rozvodoch, t.j. existujúci potrubný most „189“ a nová odbočka z tohto mosta ku zásobníku H8 s označením „189a“.

Realizáciou predmetnej stavby nedochádza k zmene súčasných výrobných kapacitných a expedičných parametrov existujúcej prevádzky výroby granulovaných hnojív.

Stavba nebude zrealizovaná ako jeden celok počas plánovanej dlhodobej odstávky výrobne UGL. Potrubné prepojenia na existujúce rozvody taveniny dusičnanu amónneho, tlakového vzduchu, pary a kondenzátu, demivody a kvapalného čpavku bude možné vykonať pri odstávkach existujúcich zariadení.

Okrem uvedeného táto stavba vyvolala požiadavku na rekonštrukciu časti potrubného mosta „189“. Zameraný bol jeho skutkový stav a vykonané bolo jeho statické posúdenie. Existujúce zaťaženie je hraničné a ďalšie dodatočné zaťaženie vyvoláva nutnosť zosilnenia nielen vodorovných, ale aj zvislých nosných konštrukcií. Jednotlivé časti oceľovej konštrukcie mosta sú značne skorodované, čo by si vyžadovalo výmeny a úpravy náročné na čas aj na investície. Preto, vzhľadom na predpokladané zmeny v budúcnosti, ktoré si budú vyžadovať ďalšie pridané zaťaženia potrubného mosta, je nutné časť mosta medzi presýpacou vežou a výrobňou UGL nahradiť novým potrubným mostom s uvažovaným zaťažením do 500 kg/m. Celková dĺžka rekonštruovanej časti mosta „189“ je 24,00 m.

**Parcelné čísla:**

Stavba bude umiestnená v bloku 32, v existujúcom objekte č. 32-19 *Výrobňa UGL*, ktorý sa nachádza približne v strede oplotenej časti územia areálu Duslo, vpravo od cesty 1-1 (v smere od hlavnej brány).

- katastrálne územie – Močenok, parcelné čísla: 6040/426 - obj. 32-19; 6040/175 – objekt patriaci k prevádzke UGL ; 6040/1

Prevádzka nesusedí s cudzími pozemkami.

**Meno, priezvisko (názov) a adresa (sídlo) projektanta:**

EXPRO, s.r.o., Areál Duslo, a.s. – CZS, P.O.BOX 12, 927 03 Šaľa

**Realizácia stavby:**

Stavba sa uskutočňuje zhotoviteľom.

Stavebný dozor budú vykonávať technickí pracovníci Odboru investičnej výstavby - Duslo, a.s., Šaľa.

**Základné údaje o stavbe:**

*Členenie stavby na stavebné objekty:*

SO 32-19 Výrobňa UGL

SO 01 Zásobník H8 na dusičnan amónny

SO 02 Potrubný most „189“ – stavebné úpravy

*Členenie stavby na prevádzkové súbory:*

PS 32-19 Výrobňa UGL

PS 01 Zásobník H8 a čerpadlá P84a,b

*Stavebno-technické riešenie stavby, popis technológie:*

Nový zásobník DA97 bude umiestnený na existujúcom voľnom priestranstve v blízkosti objektu 32-19. Pre zásobovanie nového objektu elektrickou energiou, vodou, parou a procesným vzduchom sa zrealizujú odbočky z rozvodov vedených po vonkajších nadzemných rozvodoch, t.j. existujúci potrubný most „189“ a nová odbočka z tohto mosta ku zásobníku H8 s označením „189a“. V dôsledku nevyhovujúceho technického stavu sa časť potrubného mostu „189“ (od výrobne UGL po presýpaciu vežu) zrekonštruuje tak, aby most bol schopný uniesť zaťaženie až 500 kg/m. Odbočka „189a“ bude úplne nová, vzhľadom na menší počet potrubí uložených na tomto moste bude jej zaťaženie polovičné. Oba mosty budú riešené s priebežnými obslužnými lávkami, ktorých účelom je, zaistiť možnosť obsluhe prejsť z velína UGL až na strechu zásobníka H8.

Samotná nádrž H8 bude riešená ako valcový stojatý oceľový zásobník. Z dôvodu obmedzených priestorových možností vo výrobnom bloku 32 nie je možné zrealizovať pod zásobníkom záchytnú vaňu dimenzovanú na celý objem zásobníka. Preto zásobník bude dvojplášťový, pričom vonkajší plášť bude plniť funkciu havarijnej nádrže; materiál austenitická oceľ tr. 17248.

Zásobník H8 bude stáť na samostatnej základovej doske, ktorá bude na pilótach. Vedľa nej bude čerpadlovňa s havarijnou záchytnou vaňou, ktorej súčasťou bude zberná nádrž na kalové, oplachové a dažďové vody. V záchytnej vani budú na vyvýšených základoch umiestnené procesné čerpadlá DA (poz. č. P84a,b), membránové čerpadlo na oplachové vody (P85), rozdeľovač pary a kondenzátu. Čerpadlovňa bude prestrešená. Oplachové a dažďové vody budú prečerpávané do prevádzkového zásobníka H206 na výrobni síranu amónneho.

Stavebná časť bude zahŕňať:

* búranie betónovej vrstvy časti manipulačnej plochy – uvoľnenie plochy pre výstavbu nového zásobníka
* nová manipulačná plocha medzi novým zásobníkom DA a existujúcimi zásobníkmi pre činidlá na povrchovú úpravu hnojív
* premiestnenie kontajnerov na spáliteľný a nespáliteľný odpad s oplotením na novú pozíciu (za objektom DAM)
* výkopy
* hĺbkové založenie stavby na pilótach
* základové betónové konštrukcie zásobníka DA
* oceľová konštrukcia časti potrubného mosta „189“ medzi stĺpmi 19 až 21 (priestor od presýpacej veže po výrobňu UGL)
* demontáž pôvodnej oceľovej konštrukcie mosta „189“
* nové betónové základy a oceľová konštrukcia odbočky potrubného mosta „189a“ (od mosta „189“ po nový zásobník DA)
* elektroinštalácia (bleskozvod, uzemnenie, svetelná a zásuvková inštalácia)

Technologická časť bude zahŕňať:

* inštaláciu zásobníka H8 na DA o objeme 1400 m3
* inštalácia vonkajšieho plášťa zásobníka H8, ktorý plní funkciu havarijnej nádrže
* inštalácia procesných čerpadiel P84a,b a kalových čerpadiel P85 a P86
* montáž prestrešenia nad čerpadlami
* inštalácia redukčnej stanice pary P12/P8 na moste „189“ a v čerpadlovni
* inštalácia rozdeľovačov pary P8 a zberačov kondenzátu
* montáž technologických potrubných rozvodov (duplikátorové potrubie DA, para P8, kondenzát, tlakový vzduch, demivoda, kvapalný čpavok, odpadová voda)
* montáž MaR
* individuálne a komplexné skúšky

*Vplyv na životné prostredie:*

Ovzdušie:

Nainštalovaním nového zásobníka DA nevzniká nový zdroj znečisťovania ovzdušia. Pri montáži a prevádzke nového zásobníka nebudú vznikať žiadne emisie.

Vody:

Pri prevádzkovaní zásobníka H8 môžu vznikať:

* *odpadové vody z vymývania zásobníka**(v prípade nutnosti**vyprázdnenia zásobníka)*

najprv sa prečerpá maximálne množstvo taveniny pomocou čerpadiel P84a,b; nevyčerpateľné množstvo z dna zásobníka sa najprv nariedi demivodou (v pomere 1:1) a potom sa čerpadlom P85 prečerpá do zásobníka H206 na ďalšie spracovanie vo výrobnom procese

* *oplachová a dažďová voda zhromaždená v záchytnej vani čerpadlovne*

voda sa zo zbernej nádrže prečerpá pomocou čerpadla P85 do zásobníka H206 na ďalšie spracovanie vo výrobnom procese

* *dažďová voda a kal z medziplášťového priestoru zhromaždená v zbernej nádrži v tomto priestore*

na dne zbernej nádrže bude inštalované samostatné ponorné čerpadlo P86, ktorého výtlak bude vyvedený samostatnou potrubnou trasou z medziplášťového priestoru na potrubný most „189“ a následne do zásobníka H206

Odpady:

*Jednorazové odpady, ktoré vzniknú pri stavebných prácach:*

|  |  |  |  |
| --- | --- | --- | --- |
| **katalógové číslo odpadu** | **názov odpadu** | **predpokladané množstvo odpadu** | **spôsob nakladania**  **s odpadom** |
| 17 01 07 O | zmesi betónu, tehál, obkladačiek, dlaždíc a keramiky iné ako uvedené v 17 01 06 | 25 m3 | stavebný odpad bude podrvený a použitý ako prekrývkový materiál |
| 17 05 06 O | výkopová zemina iná ako uvedená  v 17 05 05 | 300 m3 | použitie ako prekrývkový materiál na vyrovnanie terénnych nerovností |
| 15 01 01 O | obaly z papiera a lepenky | 100 kg | zhodnotenie oprávnenou organizáciou |
| 17 04 11 O | káble iné ako uvedené v 17 04 10 | 10 kg | zneškodnenie na skládke odpadov vyhovujúceho typu |
| 15 01 10 N | obaly obsahujúce zvyšky NL alebo kontaminované NL (obaly so zvyškami farieb) | 100 kg | zneškodnenie v spaľovni odpadov Duslo, a.s. Šaľa |
| 20 03 01 O | zmesový komunálny odpad | 500 kg | zneškodnenie v spaľovni odpadov Duslo, a.s. Šaľa |
| 17 04 05 O | železo a oceľ *(z demontáže potrubného mosta „189“ a z montáže nových zariadení)* | 4500 kg | zhodnotenie oprávnenou organizáciou |
| 15 01 01 O | obaly z papiera a lepenky | 100 kg | zhodnotenie oprávnenou organizáciou |

* dodávateľ stavby bude držiteľom odpadu a je povinný splniť legislatívne požiadavky na držiteľa odpadu podľa § 19 ods. 1 písm. f) zákona č. 223/2001 Z.z.
* dodávateľ stavby zabezpečí prepravu, zhodnotenie alebo zneškodnenie odpadov u spoločnosti oprávnenej na podnikanie v oblasti nakladania s odpadmi, a ktorá má platné povolenia a súhlasy v zmysle legislatívy na nakladanie s odpadmi

Pracovné prostredie:

Realizácia predmetnej stavby nespôsobí v areáli žiadnu zmenu hlukovej situácie oproti skutkovému stavu trvajúcemu už niekoľko rokov a taktiež nebude zdrojom šírenia vibrácií.

Bezpečnostné a zdravotné požiadavky na pracovisko sú zabezpečené v zmysle platných zákonov a predpisov.

**Zoznam účastníkov stavebného konania:**

Ing. Juraj Nemček, autorizovaný stavebný inžinier, EXPRO, s.r.o., Areál Duslo, a.s. – CZS, P.O.BOX 12, 927 03 Šaľa

Ing. Peter Šoka, špecialista požiarnej ochrany, EXPRO, s.r.o., Areál Duslo, a.s. – CZS, P.O.BOX 12, 927 03 Šaľa

Prof. Ing. Ľudovít Jelemeský, DrSc., špecialista na prevenciu závažných priemyselných havárií, EXPRO, s.r.o., Areál Duslo, a.s. – CZS, P.O.BOX 12, 927 03 Šaľa

Ing. Vojtech Winter, autorizovaný stavebný inžinier, EXPRO, s.r.o., Areál Duslo, a.s. – CZS, P.O.BOX 12, 927 03 Šaľa

Ing. Jozef Guizon, autorizovaný stavebný inžinier, elektrotechnik špecialista, EXPRO, s.r.o., Areál Duslo, a.s. – CZS, P.O.BOX 12, 927 03 Šaľa

Ing. Jozef M a k o

vedúci Odboru životného prostredia

a ochrany zdravia